नरेन्द्र वर्मा अरमान
आषाढ़ महिना के आती म घुरूर घारर हवा पानी ह हमर नगरिहा किसान भाई मन ल खेती किसानी के अउ नागर बईला, तुतारी ल तईयारी करे के सिग्नल ल रेल कस हरा झन्डी देखा डरथे। जेमा मोर नगरिहा किसान मन अपन खेती किसानी नागर बइला अऊ बारी-बखरी परदा के पलानी, घर कुरिया के छानही छप्पर ल चिराय कपड़ा कापे बर रेल कस पटरी म रेंगे बर धर लेथे।
नागर के डांड़ी अऊ नागर बनाय बर सुघर रूख राई के सोजहा मोठ-डांट धांगहा ल देखके काटे के शुरू कर देथे अऊ बढ़ई के दुवारी म नागर बनवाय म चौकीदार कस पहरा दे बर लग जथे कतको बढ़ई मन के भाव ह सोना-चांदी कस दिनोंदिन बाढ़े बर धर लेथे। हमर नगरिहा किसान मन के लाईन ह रेलगाड़ी कस डब्बा बढ़ई मन के घर म लगे रइथे। नगरिहा मन झुंड ल देखके कतको नगरिहा किसान के नागर डांड़ी ल बनाय म थोरकिन देरी हे कइके काम ल रोक देथें।
बढ़ई मन के घर-दुवार ह हमर नगरिहा किसान के भीड़-भाड़ म अइसे दिखथे जानो-मानो बढ़ई मन के घर म बेटी के बिहाव होवत बरोबर। घर म उठे बइठे के जगह, घर म घलो हमर नगरिहा किसान मन नागर के लोहा ल खेत म तरी के जात ले गड़े बर सुघर ढंग ले आगी म गरम करके ठोंक- पीट के पजवाय बर लाईन लगाय रइथे। जब घुरुर घारर हवा-पानी के रफ्तार ह धरथे त हमर नगरिहा किसान मन के जीव ह घलो काम बुता के संसो म इसप्रेस गाड़ी कस धड़धडाय बर धर लेथे। खेत के चारों मुड़ा मा बगरे कांटा-खूटी ल सकेल के आगी म लेस डारथें। जेमा कोनो मेर के कांटा खूटी ह हवा गरेर म लहुट के झन आवय।
खेत म धान कस खरही गंजाय खातू कचरा ल चारों मुड़ा ले बादर म बगरे चंदेनी कस बगरा डरथे। खेत के मेड़ म जामे कांदी कुसा, बन कांशी मन ल घलो पहार कस बरदी आगी ढील डारथे। हमर नगरिहा किसान मन काम-बुता म अतका धुनी जमाय रइथे जेमा बने किसम के खवई-पियई-उठई बइठई के जगा ल घलो झलाय बर धर लेथे।
कोठी म रखे धान के बिजहा जउन किसम-किसम के सरना-सफरी, दुबराज, तुलसी मोजर मन के तईयारी ल बने जतन के करथे। जेमा उन्नत खेती म कमी नई होय बर धरय।
दूसर म जब बतर के पाग ह आय बर धरथे त किसान मन के मन ह पीपर कस पाना उल्होय बर धर लेथे नवा-नवा नांगर बईला तुतारी ल धरे कांध म नांगर बोहे पांव म भदई मुड़ म पागा, कान के चोगी अउ पटकू बनिइयन पहिरे जब घर-घर ले खेत डाहर जाथे त खेतखार ह चारो धाम बरोबर लगे बर धर लेथे। हर छोटे-बड़े किसान मन के मन म सुनता सुलझ के फूल-फूले बर धर लेथे। खेत खार म चारो मुड़ा ले अरर र त, त, त, त, त, के हांकी करमा-ददरिया के शोर ह कोयली कस बोली सुनावत रइथे।
गांव के गली-गली ह सुन्ना लागे बर धर लेथे। नान-नान लईका लोग मन संगी जंवहरिया जुरमिल बांटी, भंवरा के मजा लुटत रइथे। गांव के महतारी मन अपन-अपन जांवर जोड़ी नगरिहा बर मुड़ म झंउहा बोहे अंगरा के रोटी आमा, निमउवा के चटनी, बोतल के पानी धरे अपन जोड़ी के सुरता लमाये रद्दा रेंगत खेत डाहर जाथे। नगरिहा किसान रही रही रद्दा निहारत हे।
वाह रे अंगरा के रोटी। आमा के अथान तोर हावय कतका महान। जेला खाथे हमर नगरिहा किसान। अंगरा रोटी आमा के अचार ल खाके हमर नगरिहा किसान मन जांगर टोर कमा-कमा के लहू पसीना ल एक करके दही कस मथनी म मतो के धरम करम अऊ ईमान के लेवना ल करे म कमी नई होवन दय। जेमा उन्नत खेती करके धरती दाई के सेवा ल बजावत चंदन माटी ल माथ म लगा तिलक लगावत अपन धान के कटोरा ल भरे म हमर नगरिहा किसान मन आघु राहत देश दुनिया ल परोसे म कमी नई करिच।
ग्राम व पोस्ट-नवापारा,
हथबंद
bho_Deva hne_Deva hne_Deva hne_Deva hne_Deva hne_Deva hne_Deva hne_Deva hne_Deva hin_Deva hne_Deva